El foc de Rasquera, en fase de control\nFins ara s'han cremat 3.000 hectàrees. Els veïns de Rasquera desallotjats podran tornar a dormir a casa aquesta nit i la carretera entre aquesta població i Perelló s'ha reobert al trànsit\n2 min. Barcelona 17/05/2012 19:55\nLAURA DÍAZ-ROIG/ARNAU NADEU\n260x366 El perímetre de l'incendi aquesta tarda, després del treball dels bombers i dels mitjans aeris / BOMBERS El perímetre de l'incendi aquesta tarda, després del treball dels bombers i dels mitjans aeris / BOMBERS\n260x366 El perímetre oest de l'incendi a les 13 h, la zona més complicada per als mitjans aeris / BOMBERS El perímetre oest de l'incendi a les 13 h, la zona més complicada per als mitjans aeris / BOMBERS\n260x366 Els bombers miren d'extingir les flames de l'incendi / TJERK VAN DER MEULEN Els bombers miren d'extingir les flames de l'incendi / TJERK VAN DER MEULEN\n260x366 Bombers treballant per apagar el foc de Rasquera Bombers treballant per apagar el foc de Rasquera\n260x366 Artur Mas a la unitat mòbil de protecció civil a Rasquera Artur Mas a la unitat mòbil de protecció civil a Rasquera\n260x366 El conseller d'Interior, Felip Puig, parlant amb l'alcalde de Rasquera, Bernat Pellissa (d'esquenes) i el delegat del Govern a les Terres de l'Ebre, Xavier Pallarès. El conseller d'Interior, Felip Puig, parlant amb l'alcalde de Rasquera, Bernat Pellissa (d'esquenes) i el delegat del Govern a les Terres de l'Ebre, Xavier Pallarès.\nEl foc que crema des de dimarts a Rasquera (Ribera d'Ebre) i el Perelló (Baix Ebre) ja està en fase de control. A hores d'ara ha afectat una àrea de 3.000 hectàrees, segons ha explicat el conseller d'Interior, Felip Puig, que ha afirmat també que les causes de l'incendi continuen sense conèixer-se i, per això, "és millor no especular".\nA les 6 de la tarda, un helicòpter de reconeixement ha sobrevolat la zona de l'incendi i en tornar a la unitat mòbil s'ha determinat que ja es pot donar per controlat. A més, a les 7 s'ha reobert al trànsit la carretera entre Perelló i Rasquera, fins ara tallada a causa del foc. Mitja hora abans, a dos quarts de 7, s'ha decidit que els veïns de Rasquera desallotjats podran tornar a dormir a casa aquesta nit com els de Perelló, que ahir ja ho van poder fer.\nLa majoria de la superfície cremada per l'incendi són matolls i vegetació baixa, tot i que també hi ha cultius i 200 hectàrees de bosc. "Les parts sensibles i els espais naturals estan salvaguardats", ha dit Puig. Les pintures rupestres de Cabra Feixet, Patrimoni de la Humanitat, no s'han vist afectades. Al llarg del matí, els bombers i el GRAF han estat desplaçats en aerotransports a zones on és impossible accedir-hi amb cotxes, i han treballat manualment. El foc ha superat la muntanya però les condicions meteorològiques s'han mantingut i finalment s'ha pogut donar per controlat passades les 7 de la tarda.\n"Aquest incendi és un nou símptoma que, després de passar l'hivern més sec en 40 anys, l'elevada combustibilitat fa que tinguem una campanya forestal complicada i d'alt risc", ha dit el conseller d'Interior. La superfície cremada, però, queda lluny de les 5.000 hectàrees calcinades a Rasquera el 1995 en un altre incendi.\nCondicions del temps previstes a Rasquera i al Perelló


Els taulells de check in a l'aeroport de Barcelona-El Prat\nUn estudi de l'ICTA-UAB calcula per primera vegada l’impacte de l’activitat turística en una ciutat i analitza les principals fonts d’emissions directes i indirectes.\nEls taulells de check in a l’aeroport de Barcelona-El Prat | iStock\nCada visitant de la ciutat de Barcelona produeix al dia una emissió de 96,9 kg de CO2, el que suposa una petjada de carboni equivalent a conduir un cotxe 410 quilòmetres sense parar, o deixar-se una bombeta led de 6,4 vats encesa durant 4 anys seguits. Un estudi realitzat per investigadors de l’Institut de Ciència i Tecnologia Ambientals de la Universitat Autònoma de Barcelona calcula per primera vegada l’impacte de l’activitat turística en una ciutat concreta, en aquest cas Barcelona, i analitza les principals fonts d’emissions directes i indirectes de quatre grans àmbits -transports d’arribada i sortida, allotjament, activitats d’oci, fires i congressos, i transports interns.\nEl turisme és un dels sectors d’activitat econòmica més rellevants de la ciutat de Barcelona, amb uns 33 milions de visites anuals, repartides a parts iguals entre turistes -visitants que s’allotgen a la ciutat- i excursionistes -s’hi estan un dia o menys. Aquesta activitat contribueix a l’escalfament global degut a les emissions de Gasos amb Efecte d’Hivernacle que se’n deriven, i alhora, el canvi climàtic té impacte sobre les destinacions turístiques i els fluxos turístics.\nL’estudi de l’ICTA-UAB realitzat en col·laboració amb Inèdit a petició de l’Ajuntament de Barcelona i de Barcelona Regional, determina que la petjada de carboni total de l’activitat turística a Barcelona és de 9.578.359 t CO2 a l’any. La principal font d’emissions (amb un 95,9% de les emissions generades) és el transport d’arribada i sortida a la ciutat, i en concret l’avió. Aquest àmbit representa una emissió de 92,9 kg CO2 eq/visitant·dia, amb grans diferències entre turistes (103,1kg CO2 eq/persona·dia) i excursionistes (42,1 kg CO2 eq/persona·dia). Per exemple, el transport d’arribada i tornada d’un turista d’Oceania comporta l’emissió de 4.200 kg C02.\nLlargues cues a l’aeroport d’El Prat per passar els controls | @silviamajo\nDe la resta d’emissions (el 4,1%), la principal font és el consum d’electricitat, principalment associat a l’allotjament. En aquest sentit, els hotels tenen el major impacte en la petjada de carboni amb un 70,5%, especialment en les categories més altes, seguits dels apartaments turístics (amb registre i sense) amb un 25,3%. La petjada d’una pernoctació va dels 2,9 kg CO2 eq/pernoctació en pensions, hostals i albergs, als 21,9 kg CO2 eq/pernoctació d’un hotel de 5 estrelles, 7,5 vegades més.\nNo totes les activitats a la ciutat tenen el mateix impacte pel que fa a la contaminació. Els punts d’interès de ciutat són responsables del 68,8% dins de l’àmbit d’activitats oci, fires i congressos. La visita a un PIC representa una emissió mitjana de 0,9 kg CO2 eq/visita, mentre que un trajecte en transports singulars suposa 1,4 kg CO2 eq, i la participació en una fira o congrés representen 5,9 kg CO2/participant. Els viatges en metro (38,5%) i en taxi (22,3%) per desplaçar-se per la ciutat són els que més emissions generen col·lectivament, per davant dels desplaçaments en Renfe i el vehicle propi. Tot i així, metro i tramvia són els dos modes amb una petjada de carboni per desplaçament més baixa. La petjada de carboni mitjana del desplaçament amb els transport interns de la ciutat és de 0,3 kg CO2/viatge.\nEls resultats obtinguts per Barcelona s’han comparat amb altres estudis de petjada de carboni del turisme i les conclusions segueixen la mateixa línia; en tots ells destaquen el transport en avió i l’allotjament. Per una altra banda, quan es compara la petjada de carboni dels visitants amb la d’un resident, i sense oblidar les diferències en el tipus de dades i la metodologia pel seu càlcul, les activitats en destí (és a dir a la ciutat i sense considerar transport d’arribada i sortida) dels excursionistes que visiten Barcelona generen unes emissions de GEH diàries que són aproximadament la meitat que les d’un resident. Pel contrari, els turistes dupliquen de mitjana les emissions de GEH respecte a un resident, sent l’allotjament l’element diferenciador.\nTuristes al Passeig del Born de Barcelona | Viaempresa\nL’estudi també avalua de manera aproximada la petjada de carboni d’altres àmbits d’activitat relacionats amb el turisme com són el comerç, la restauració i els residus. Ni els residus ni la restauració tenen un impacte destacable, ja que les emissions per transport continuen sent les més elevades. La petjada de carboni del comerç seria equiparable a la de l’allotjament.\nEls investigadors consideren que disposar d’una visió global de les emissions associades a l’activitat turística permet conèixer les principals fonts d’emissió de GEH i “a partir d’aquí establir objectius de reducció i definir polítiques i estratègies en els diferents àmbits relacionats amb el turisme encaminades a la mitigació del canvi climàtic”, comenta Jordi Oliver, investigador ICTA-UAB i co-fundador de l’spin-off Inèdit.\nUna vegada identificades les principals fonts d’emissió de GEH, la recerca també proposa un llistat de potencials estratègies per a la reducció de les emissions de GEH del turisme a la ciutat de Barcelona per cadascun dels àmbits d’activitat. En aquest sentit proposen accions d’informació i promoció de la compensació d’emissions de GEH associades al viatge en avió, promoure que els turistes coneguin i utilitzin els modes de transport públic disponibles des de l’aeroport del Prat fins la ciutat i fomentar mesures per incrementar eficiència dels edificis (com la rehabilitació energètica) en allotjaments turístics de la ciutat.


El PS lauredià rebutja el projecte de les escoles previstes a Llumeneres | BonDia Diari digital d'Andorra.\nDt., 01/03/2011 - 18:30\nEl PS lauredià rebutja el projecte de les escoles previstes a Llumeneres\nRepresentants de la llista territorial de Sant Julià de Lòria del Partit Socialdemòcrata i Independents-Ara Futur han fet una visita al terreny de Llumeneres on estava planificada la construcció de les noves escoles de la parròquia per expressar el seu rebuig al projecte.\nD’aquesta manera, el número dos, Rossend Areny, va exposar que volen que la vall dels Horts del Riu conservi l’activitat tradicional que ha tingut fins ara i considera que en lloc de construir-hi les escoles caldria donar a aquest indret un “ús social”, però mantenint l’activitat agrícola que s’hi desenvolupa, la qual cosa serviria per preservar-la.\nEn aquest sentit, Areny va manifestar que aquesta zona és una de les poques de la parròquia que han mantingut la fesomia tradicional al llarg dels anys i, per tant, reiteren que cal que es preservi. A més, creuen que una infraestructura escolar ha d’estar situada al centre del poble i no pas en aquest indret de Llumeneres.\nPel que fa a la campanya electoral i a la manera com l’encaren, Areny va explicar que, tot i que Sant Julià ha estat tradicionalment un feu d’Unió Laurediana, ells consideren que dins la llista figuren persones “molt vàlides i preparades”, i per tant va concloure que poden suposar “l’alternativa” a aquest domini.\nEn l’acte per reivindicar un altre ús per a aquest terreny, Areny va estar acompanyat pels suplents Angelina Duró i Gerard Alís.\nEscrit per Laura Civantos el Dc., 02/03/2011 - 18:50 Enllaç permanent\nHi estic totalment d'acord!. L'escola ha d'estar al mig del poble i s'ha de conservar la tradició.\nUn home de 85 anys pateix diverses fractures en ser atropellat a Encamp


Riberaonline: Els alcaldables d’Esquerra fan front comú per aconseguir un Delta republicà el 26 de maig\nEls alcaldables per Esquerra Republicana dels set municipis del Delta de l'Ebre han signat el manifest Per un Delta republicà en defensa d'aquest i del riu Ebre, aquest dimarts a l'Ermita de l'Aldea. Els candidats a l'alcaldia de l'Aldea, l'Ampolla, Amposta, Camarles, Deltebre, la Ràpita i Sant Jaume d'Enveja s'ha compromès a treballar conjuntament per fer efectiu el manifest a partir del 26 de maig.\n"Volem defensar el Delta, cuidar-lo, mantenir al màxim possible la seva morfologia i , sobretot, garantir el futur de les persones que hi viuen i que volen venir a viure al territori sense hipotecar-lo", ha destacat l'alcaldable d'Amposta, Adam Tomàs.\nEntre els decàleg que conforma el document Per un Delta republicà destaca el compromís per seguir lluitant per tenir més sediments i un cabal sostenible del riu. A més, s'aposta per donar ple suport a la Taula de Consens del Delta.\nEls altres punts que recull el text són incrementar les actuacions per aturar les espècies invasores, treballar de manera coordinada amb els moviments socials, realitzar accions que donin valor afegit al territori, reclamar la finalització de l'Anell Viari del Delta i camí de guarda de la Badia dels Alfacs, treballar coordinadament per impulsar el turisme, defensar la cultura popular i tradicional, revertir la situació de zona d'inundabilitat del Delta i ampliar la base social que aposti per la República Catalana.\nEls signants del manifest són: Simon Falcó per l'Aldea; Antonio Galve per l'Ampolla; Adam Tomàs per Amposta; Josep Antoni Navarro per Camarles; Joan Alginet per Deltebre; Josep Caparrós per la Ràpita; i Joan Bertomeu per Sant Jaume d'Enveja.


Més d'1 milió de persones reclamen una república a Barcelona - La Clau\nMés d'1 milió de persones reclamen una república a Barcelona\nNova mobilització històrica en ocasió de la jornada nacional\nDimarts, 11 de setembre de 2018. 19:00h\nBarcelona, 11 de setembre de 2018 © ACN\nNovament, el poble ha pres el carrer, aquest dimarts 11 de setembre a Barcelona, en amb motiu de la Diada. Aquesta mobilització sorgeix en el context de rebuig d'un referèndum sobre la independència per part del govern espanyol, dirigit pel socialista Pablo Sánchez.\nPer setena vegada consecutiva des de 2012, la Diada nacional de Catalunya, aquest dimarts 11 de setembre, s'ha il·lustrat per la presència d'una marea humana a Barcelona. Un total de 1500 autocars vinguts del conjunt de Catalunya ha convergit cap a Barcelona en ocasió d'aquest esdeveniment abundantment narrat per la premsa i els canals de televisió internacionals. Més d'un milió de persones han ocupat l'avinguda Diagonal, que travessa la ciutat de banda a banda, entre la mar i la zona universitària, en una llargària de 11 km. Aquesta mobilització, que duïa el nom de «Jornada de la República», ha estat organitzada per l'ONG Assemblea Nacional Catalana (ANC). S'ha iniciat a les 17h14, en referència al 1714, any del Setge de Barcelona, portat per una coalició armada franco-espanyola, conclosa per la caiguda de la capital a mans de Castella. Aquesta macromanifestació tenia per objectiu posar|tornar efectiu el mandat constituït pel referèndum de l'1 d'octubre, severament reprimit per l'Estat central. Seguia d'alguns mesos la tornada del Partit Socialista al poder al govern espanyol. El primer ministre Pablo Sánchez, que un suposaria conciciador, rebutja categòricament qualsevol consulta democràtica que pretendria definir clarament el futur del territori.\nEl gest del batlle de Barcelona\nEls presoners polítics catalans han estat objecte de les atencions del President de la Genralitat de Catalunya, oaquim Torra, en el moment d'una ofrena floral al Monument de Rafael Casanova de Barcelona. Aquesta cerimònia ha estat motiu per l'alcaldessa, Ada Colau, de portar el llaç groc que assenyala el suport als responsables polítics i cívics empresonats el 2017 pel govern espanyol de Mariano Maroy, mantinguts enguany a la presó pel govern socialista de Pablo Sánchez. Com sol passar sovint amb motiu de la Diada, l'extrema dreta espanyola, encarnada per la formació postfranquista Aliança Popular, ha reunit alguns centenars de fidels per tal de protestar contra la catalanitat. Pel seu costat, 50 militants de la moguda independentista catalana d'extrema dreta «Moviment Identitari Català», fundada el 2017, han escandit els eslògans « Puta Espanya» i « Catalunya, ni espanyola, ni musulmana».


Per Manuel Pérez i Muñoz a\t 12 març, 2018 0 comentaris\nVertigen, incertesa, expectació. El món canvia a gran velocitat, transformacions d’un abast tan profund com imparable. La responsabilitat és enorme. En aquell estat que definia Brecht en què el que és vell no acaba de morir i el nou no acaba de nàixer, cada decisió quotidiana és un pas endavant. Actors i directors, dramaturgs i guionistes, il·luminadors i tècnics de so, periodistes i crítics, tots els professionals i els aficionats –tots els ciutadans– participem d’un temps il·lusionant carregat de reptes majúsculs, de desafiaments que són oportunitats.\nL’octubre de 1988, l’Associació d’Actors i Directors de Catalunya (AADPC) va llançar un nou mitjà de comunicació en paper anomenat Entreacte. Quasi tres dècades després i 200 números més tard la revista impresa continua ben viva, complementada amb nous suports imprescindibles com són la pàgina web i les xarxes socials. En tot aquest temps, Entreacte ha viscut nombrosos canvis, ha evolucionat des del format butlletí fins a transformar-se en la publicació degana de les arts escèniques i audiovisuals a Catalunya, altaveu de la professió i referència perenne per als aficionats, àgora per reflexionar i per pensar-nos.\nEn aquest moment just, en mig de tota aquesta màgica incertesa que ens acompanya, m’ofereixen la direcció de l’Entreacte i accepto amb il·lusió però també amb sentit de la responsabilitat. Gratitud per la confiança dipositada per part de la Junta de l’AADPC i la seva Secretaria de Cultura. Admiració per la feina feta per la meva predecessora en el càrrec, Carme Tierz, que va portar la publicació a un nivell d’exigència i qualitat periodística com pocs professionals en aquest país saben imprimir a una revista cultural. Gratitud també als anteriors directors (Tona Gusi, Jaume Comas, Enric Cervera), equip, col·laboradors, administració i, sobretot, lectors; sense tots ells avui no seria possible parlar de relleu a una revista amb gairebé trenta anys de vida, tota una fita per als temps que corren en la cultura i en el periodisme.\nEls reptes són nombrosos: augmentar la visibilitat–física i digital–, obrir-se a noves veus, a la pluralitat més extrema, al feminisme, a la democràcia total, esdevenir una eina útil al sector professional i al seu talent emergent, als aficionats de sempre i als que aviat ho seran, atents a l’actualitat del que passa i a la cuina del que vindrà, expectants a totes les petites transformacions de cada dia, responsables amb totes les decisions que haurem de prendre i que transformaran el nostre futur.\nArticle anteriorN'hem fet 200!\nArticle següent Albert Vidal, Hausson i el Centre de Titelles de Lleida, Premis Nacionals de Cultura


El PSC forma un govern local de progrés amb ICV-EUiA i CiU - Santako.com\ngrame.net – En un ple extraordinari, que se celebra aquesta tarda, es donarà llum verda el cartipàs municipal, la distribució de càrrecs i responsabilitats polítiques de l’Ajuntament per als propers quatre anys. Aquest matí s’ha celebrat la junta de portaveus i la presentació dels acords de govern municipal del PSC amb ICV-EUiA i del PSC amb CiU.\nDesprés dels acords de govern als quals va arribar l’alcaldessa, Núria Parlon, amb els representants d’ICV-EUiA i CiU en els dies previs, el nou organigrama, un dels punts de l’ordre del dia en el Ple Municipal d’aquesta tarda, és fruit de la col.laboració entre el PSC i les dues formacions polítiques esmentades que sumen una majoria suficient per desenvolupar un programa de progrés per a la ciutat.\nLes tres formacions en les quals recau la responsabilitat de governar la ciutat han mostrat la seva voluntat d’impulsar, des de les competències pròpies del municipi, polítiques a favor de la cohesió social, la convivència cívica, la participació ciutadana i de lluita contra la crisi econòmica. Els pactes s’han establert sobre un compromís mutu de diàleg, confiança, transparència i respecte.\nLa nova estructura està plantejada sobre la base de la transversalitat amb l’objectiu d’impulsar la participació de totes les regidories en les grans decisions de l’Ajuntament. En aquest sentit, es posen en marxa quatre comissions d’acció política, presidides per l’alcaldessa, que garanteixen aquesta transversalitat i la informació constant, el diàleg i el debat de les propostes per a la presa de decisions polítiques. Les comissions, que es reuniran com a mínim un cop al mes, queden agrupades d’aquesta manera: Desenvolupament Econòmic, Hisenda i Serveis Interns; Urbanisme, Espai Públic, Medi Ambient, Seguretat i Convivència; Polítiques de Cohesió Social i Serveis a les Persones, i Acció territorial. Per l’alcaldessa, “aquestes comissions són vehicle i garantia de participació de tots els membres del Consistori en la presa de decisions importants”.\nPer delegació de l’alcaldessa, l’Ajuntament compta amb nou tinences d’alcaldia i set regidories delegades. La novetat més important és la creació, per primera vegada en democràcia, de la figura de la Regidoria de Districte (6 en total) que suposa una clara voluntat d’afavorir la proximitat de l’Ajuntament amb els barris”\nhttps://www.santako.com/el-psc-forma-un-govern-local-de-progres-amb-icv-euia-i-ciu/ 2015-03-30T09:43:49+02:00 adminGeneralciutat,contra,Desenvolupament Econ,govern,llum,Medi Ambient,Ple Municipal,programa,psc,que,tardagrame.net - En un ple extraordinari, que se celebra aquesta tarda, es donarà llum verda el cartipàs municipal, la distribució de càrrecs i responsabilitats polítiques de l'Ajuntament per als propers quatre anys. Aquest matí s'ha celebrat la junta de portaveus i la presentació dels acords de govern municipal del...admin webmaster@santako.comAdministratorSantako.com\nciutat, contra, Desenvolupament Econ, govern, llum, Medi Ambient, Ple Municipal, programa, psc, que, tarda\n« Las mujeres aprenden técnicas de defensa para ganar seguridad\nLes piscines de Can Zam i Torribera obren la temporada d’estiu el dia 25 »


Reserva visita al celler ecològic amb degustació de vins\nInici / Visites / Visita a les vinyes\nEt proposem fer una visita per les nostres vinyes i celler on coneixeràs de primera mà el passat, present i futur del conreu ecològic i ho acompanyarem, és clar, amb un tast dels nostres vins i escumosos, i una degustació de productes ecològics de proximitat.\nCompleta la teva visita al celler amb un esmorzar a base de pa amb tomàquet i embotits o un brunch informal al nostre jardí amb vistes a les vinyes.\nVISITA a les vinyes i al celler + ESMORZAR al jardí: 28€\nVISITA a les vinyes i al celler + ECOBRUNCH: 40€\nRegala una experiència al celler\nEn cas de tenir un xec regal, busca una data disponible al nostre calendari i contacta’ns a visita@albetinoya.cat o al 682 288 548.\nEn cas de cancel·lació 24h abans del dia de reserva es podrà fer canvi de data segons disponibilitat d’agenda però no es retornaran els diners de la visita. En cas de no presentar-se o avisar el mateix dia, no es podrà realitzar el canvi de data ni la devolució dels diners.\nAlbet i Noya posa a la teva disposició material de protecció (mascaretes i gels desinfectants), mantenim les distàncies de seguretat i netegem les instal·lacions de forma continuada. La visita es realitza en la seva totalitat a l’aire lliure. En cas de pluja el recorregut es realitzarà a l’interior del celler extremant, això sí, les mesures de seguretat. Torns privats.\nDurant la vostra estada es recomana evitar tocar superfícies a les zones comunes o de trànsit. Si té algun dubte al respecte, consulti al nostre personal. Així mateix, podem resoldre qualsevol problema també per telèfon prèviament a la seva visita. Quan es troba amb una persona aliena a la seva família o grup, haurà de mantenir una distància de mínim 1,5 metres. La bodega posarà a la seva disposició les copes i materials degudament desinfectats i manipulats per a la realització de l’activitat. Amb posterioritat a la visita, si algun dels visitants obtingués un resultat POSITIU de COVID19 caldrà notificar-ho a Albet i Noya.\nSigueu els primers a ressenyar “Visita a les vinyes” Cancel·la les respostes\nVisita amb E-cobike + dinar sostenible\nXec regal. Una visita al celler Visita amb Esmorzar\nEstàs veient: Visita a les vinyes a partir de: 22,00€


Des de les Piles: de juny 2018\nQuan floreix la sarriassa. 1\nQUAN FLOREIX LA SARRIASSA 1\nCap el mes de maig floreix la sarriassa, que és una planta vivaç, perenne i herbàcia. Té unes fulles semblant als lliris d'aigua, que poden arribar als 35 cm, però més sagitades, (aquesta forma de fletxa, li ha donat el nom popular de punta de rella), les quals surten d'uns petits tubercles subterranis. Li agrada crèixer en llocs ombrívols i molt sovint a la vora dels corrents d'aigua, tot i que tampoc li és gaire problema viure en llocs assolellats. És una planta molt soferta i pot aguantar temperaturas de fins a 6º C sota zero, i possiblement més extremes.\nAquesta aràcia és coneguda amb diversos noms, alguns d'ells provenen per la forma de les seves fulles i també per la forma de les seves inflorescències. Tenim doncs, peu de bou, orella d'ase, orella de frare, candela, apagafocs, cresola, xèrria, frare... i molts més que ara no anomenarem. (al llarg d'aquest article en farem servir d'altres).Tants noms com té aquesta planta, i en canvi em sap greu reconèixer, que desconec el nom popular que rep a l'Alt Gaià.\nEn realitat l'anomenada flor d'aquesta planta no ho és, caldria parlar d'una inflorescència, que és un conjunt de petites flors agrupades al capdavall d'una tija o espàdix, que està protegida i mig embolcallada per una espata en forma de paperina.(1)\nLa rapa té dos trets que la fan singular (en realitat aquests trets són comuns en moltes aràcies), un d'ells és que és capaç de produïr escalfor a l'interior de l'espata, per tant és una planta termogènica; l'altre tret característic, és que empresona temporalment insectes, (principalment petites mosques i escarabatets), amb l'únic objectiu d'ésser pol·linitzada per ells.\nUNA CURIOSA ESTRATÈGIA\nL'arum italicum doncs, és una planta una mica tramposa, donat que per tal de ser fecundada, desprèn una olor pudenta, diríem que és una mena de barreja a matèria orgànica en descomposició i orins; aquesta fragància fa, que sigui un atraient irressistible per alguns insectes. (2). Aquests són cridats, doncs, pel perfum que emet, i també per les substàncies ensucrades que produeix. Un cop a la planta, l'insecte o insectes, llisca/llisquen cap el fons de la caputja i s'obre camí entremig d'uns pèls que bo i li barren el pas (3), però que supera i aleshores arriba a una primera cambra on hi ha les flors masculines, aquí queda retingut/s unes quantes hores, doncs al fons d'aquesta cambra hi ha uns altres pèls (4), que els obstrueixen el pas, (mentrestant van arribant més mosquetes que queden atrapades en aquesta estança , i es converteixen en hostatges forçats). Però arriba un moment que aquests filaments es distendeixen fins el punt que poden atravessar aquesta barrera, i per fi fan cap a una cambra més gran, que és la cambra floral femenina, on es veuran retinguts unes quantes hores més. Els insectes es veuran empresonats un màxim d'unes vint-i-quatre hores.(en aquesta cambra es produirà per fi la fecundació de la planta, això si algun dels insectes captats procedeix d'una altra sarriassa, si és així, com que aquest/s hauran vingut impregnats de pol·len masculí, doncs en aquest punt es completarà el procés de fecundació).Un cop és pol·linitzada la planta, els filaments que tancaven el pas als insectes es panseixen i aquests aleshores són lliures per anar-se'n, però abans de que marxin són empolsegats pel pol·len que deixen anar les anteres de les flors masculines, doncs tot just acaben de madurar.(5) (a més, de camí cap a la sortida, les mosquetes tornaran a passar per sobre de les flors masculines i s'ompliran les potes d'aquest pol·len, que transportaran a una altra planta, i així completaran el cicle reproductor).\nUn cop lliures els insectes, segurament tornaràn a sentir un altre cop un perfum irressistiblement agradable, i de nou cauran una altra vegada en el mateix parany. No ho poden evitar, doncs la temptació és massa forta!. Gràcies a aquestes ensopegades les barbes d'Aaró aconsegueixen el seu objectiu: Ésser pol·linitzades.\nUNA PLANTA TERMOGÈNICA\nL'estructura floral de l'escandalosa, actúa com un peveter. M'explico: Per tal d'alliberar els aromes que faràn que els insectes pol·linitzadors siguin atrets a la planta, aquesta, augmenta en gran mesura i de forma transitòria la temperatura. Vull dir amb això, que aquesta mena de cal·la té pujades i baixades de temperatura per episodis.\nEl primer augment tèrmic esdevé un dia abans de l'obertura de l'espata. El període d'escalfament es produeix a partir de les 9 h. del matí i acaba cap a les 14 h.. Cap a les 11 h. del matí la temperatura arriba a 8º C per damunt del medi exterior.\nEl dia següent, l'espata s'obre pels volts de les 9 h. del matí, i cap a les 11 h. és quan aconsegueix la màxima temperatura, o sigui 11º C superior al medi exterior; a partir d'aquí la temperatura va baixant fins a les 22 h..\nEl següent episodi d'escalfament es produeix el següent dia a partir de les 14 h. fins a les 2 h. del matí. Entre les 21,30 i/o les 22 h. de la nit es produeix l'augment tèrmic més elevat, que pot arribar de 15 a 25º C per sobre de la temperatura externa.\nEl quart dia, el període tèrmic abasta de les 9 h. del matí fins a les 15 h.. El punt àlgid s'aconsegueix cap a les 12,30 del migdia, pujant a uns 5º o 6º C per damunt de l'entorn.\nI parlant de temperatures, cal advertir que l'escalfament de les cambres florals no es correspon amb l'escalfament a l'interior de l'espata; aquestes cambres tenen una temperatura que va d'1º i 4º superiors a la temperatura exterior.\nL'augment de temperatura a l'interior de l'espata, es pot notar manualment, i deu ser per això que alguns noms de la planta en fan esment: Fulla de foc, herba de cremadura, fulles de cremadura.(és clar que aquests termes, també poden venir pel fet que el contacte amb les fulles pot produir irritació i sensació de crémor a la pell).També li diuen matafoc o matafocs, però aquests últims termes deuen tenir a veure amb la forma d'apagallums que té.\nUNA PLANTA TÒXICA\nLa colocàsia borda, és una planta tòxica, ho són les fulles, les inflorescències, els rizomes i els fruits. Contè oxalats càlcics que poden irritar la pell i les mucoses (6), coniínes (alcaloides); aroína (saponina), que afecta el sistema nerviós central, i glucòsids que desprenen àcid cianhídric un cop passen a l'estòmac. Els fruits tenen un bonic color vermell ataronjat, i si són consumits tot i ser dolcencs desseguida comencen a coure a la boca, com si milers de petites agulles es clavessin a la llengua i a les parets bucals produïnt-hi fortes ferides, a més també irriten al tracte digestiu.\nTambé pot produir hipotèrmia a les cames.\nEls símptomes d'intoxicació són: Dolors al coll i intensos dolors intestinals i estomacals, a més produeix una forta diarrea i fa que els batecs del cor siguin irregulars, alentint el pols. Per tant, en casos extrems pot induir al coma i produir la mort.\nTot i ser tòxica, aquesta planta és consumida per ocells, porcs senglars (aquests, l'únic que es menjen són els fruits, doncs els encanten, en canvi les fulles i els rizomes ni els toquen), petits mamífers, cargols, llimacs etc., tots ells contribueixen a escampar les llavors, que un com han passat pel tracte digestiu en milloren la germinació.\nA més, jo us puc asegurar de primera mà que els èquids en general, rucs, ases, etc. i les ovelles i cabres ignoren i/o eviten aquesta planta.\nDels fruits vermellosos d'aquesta planta se'n pot preparar una pomada o bé un oleat, doncs serveixen com a antiinflamatoris, i per curar morenes, hematomes, blaus, perellons i úlceres rebels.\nLes fulles es fan servir fresques, doncs es veu que van tant bé per curar les cremades.\nEls tubercles aixafats es poden col·locar a manera de cataplasma a sobre de durícies, verrugues o voltadits. Si voleu provar-ho, haureu de posar la pasta al·ludida cobrint la part afectada amb una bena, que haureu de canviar dos cops al dia.\nAquest mateix tubercle, també s'utilitzà com a expectorant, per combatre catarros bronquials i com a purgant.\nUn altre ús que se'n feu, fou per desfer-se dels cucs intestinals.\nEn homeopatia es fa servir per a inflamacions bucals i per a certs refredats nassals i faríngis.\nUn component d'aquesta plant és àcid salícilic, que és un agent indispensable per regular la termogènesi, però que alhora actúa com a analgèsic i antiinflamatori, doncs té la capacitat de reduïr les inflamacions dels teixits blans, que han estat causats per traumatismes, cops o malalties.\nEl rizoma de la sarriassa conté molta fècula, (pot arribar al 70%), i s'havia fet servir per al consum humà. Però per tal de fer-l'ho consumible, calia fer-l'hi perdre la seva toxicitat, i s'havia de pelar i assecar molt bé, o bé fer-l'ho bullir molta estona. Amb tot, actualment es recomana no consumir-l'ho, perquè malgrat les tècniques que hem esmentat, potser no acaba de perdre del tot la seva toxicitat.\nLa pota de vedell, conté un sapònid (l'aroína), i per això s'havia fet servir per fer-ne sabó per rentar la roba. Amb tot, però, es deixà d'usar perquè irritava les mans de l'usuari.\n(1) Quan diem que aquesta planta floreix, en realitat volem dir que "infloreix", donat que apliquem el nom de flor a la inflorescència. Però em fa tot l'efecte que aquest terme no existeix als diccionaris.\n(2) De fet, aquesta olor a podrit no és constant, doncs pels interessos de la planta pot disminuir fins a fer-se imperceptible, llavors comença a emetre fragàncies dolces a través de les seves flors masculines fèrtils.\n(3) Aquests pèls, en realitat són uns estams estèrils que s'anomenen estaminodis, les funcions dels quals, és de contralar el pas dels insectes cap a l'interior del recinte, (si aquests són massa grossos, doncs no podran passar), i de retenir-los temporalment.\n(4) Aquests pèls, són els "pistilodis" (ho poso entre cometes perquè aquesta paraula no l'he trobat als diccionaris catalans). Aquests pistilodis són uns pistils estèrils, que separen i tanquen el pas de forma temporal, als insectes un cop han accedit a la cambra femenina.\n(5) Fixem-nos en el comportament d'aquesta planta, doncs malgrat tenir flors masculines i femenines a la mateixa inflorescència mai s'autofecunden, perquè com hem vist, no maduren al mateix temps, i així s'evita que es produeixi un "incest". L'objectiu de la planta, doncs, és aconseguir una fecundació creuada.\n(6) L'àcid oxàlic, conté uns petits cristalls que poden danyar la pell, i produïr ampolles, només amb el simple contacte amb les fulles.\nPublicat per Des de les Piles a 9:59 Cap comentari:


Protocol d’ús de sales i material de l’Ateneu | ATENEU ORDALENC\n1.-S’haurá d’omplir una petició amb un mínim de 15 dies d’antelació, la qual s’haurà de fer arribar a algun membre de la Junta directiva. El sol·licitant ha de ser major de 18 anys. (Es deixarà la sala o el material, sempre i quan hagi estat prèviament sol·licitat).\n2.-Després de cada Activitat s’ha de deixar la Sala utilitzada en les mateixes condicions en que s’ha trobat.\n3.-El material propietat de l’Ateneu, s’ha de tornar també amb les mateixes condicions en que s’ha deixat.\n4.-L’Ateneu Ordalenc no es fa responsable dels danys i perjudicis que es puguin ocasionar tant a les Sales com al Material; en aquest cas els desperfectes aniran a càrrec de la Persona, Grup o Entitat que hagi sol·licitat la Sala o el Material propietat de l’Ateneu.\n5.- L’Ateneu Ordalenc no es fa responsable dels danys personals que es puguin fer a la Persona, Grup o Entitat que ha sol·licitat la Sala ni dels membres que hi participin.\n6.-Només es cedirà l’ús d’espais i material propietat de l’Ateneu a Socis i Entitats Culturals; d’acord amb lo estipulat al Règim de Funcionament Intern de l’Ateneu.\n7.-L’Entrada només és vetada als No Socis Locals o als que no estiguin al corrent de pagament de la quota de Soci.\n8.-L’Ateneu no es fa responsable de les sancions que hi puguin haver, per l’incompliment de la Llei 28/2005 de 26 de Desembre; al fumar en els llocs prohibits. Si es dóna aquest cas l’import de la sanció anirà a càrrec de la Persona, Grup o Entitat que hagi sol·licitat les Sales.\n9.-El no compliment d’aquestes normes, per part de la Persona, Grup o Entitat, comportarà la denegació de l’ús de Sales o Material de l’Ateneu quan ho tornin a sol·licitar.\n10.-El Soci responsable de sol·licitar la Sala pagarà un aval de 30€ que li serà retornat quan torni les claus i es comprovi l’estat de la sala llogada. L’aval s’abonarà quan se li entreguin les claus.\n11.-En cas que es vulgui llogar l’equip de so de l’Ateneu, l’import es de 25€ que s’hauran d’abonar a l’entrega de les claus.\n12.-L’horari amb música serà fins les 2h de la matinada, es podrà estar a la sala amb la música fluixa o sense música fins les 4h. En cas de no respectar el descans dels veïns, la Junta es veuria obligada a desallotjar la sala i, per tant, a tancar-la.


Làmina Animal – Escola Animal\nAmb aquesta prova pilot d’intervenció profunda, Escola Animal vol demostrar, mitjançant la comprovació científica, que es produeixen canvis en les habilitats i els comportaments dels infants quan aprenen a través d’una temàtica basada en l’empatia cap als animals.\nGràcies a l’equip de CoPPA (Coordinadora de Professionals per a la Prevenció d’Abusos) podem analitzar l’impacte del contingut en l’alumnat i demostrar la seva importància perquè, d’aquesta manera, esdevingui materia obligatòria al currículum educatiu.\nEl programa està pensat per a infants de 3r i 4rt de Primària però es pot adaptar a altres necessitats educatives. Es destinen 12 sessions d’entre 60-90 minuts per a desenvolupar 8 blocs didàctics. Cada intervenció està formada per activitats participatives on es promou la presa de decisions i la reflexió per, així, fomentar l’empatia i el #Bentractament.\nLes escoles de Sabadell que han participat en aquest programa durant el curs 2018-19 han estat:\n– Escola Miquel Martí i Pol: 4t A i 4t B.\n– Escola Samuntada: 3r.\n– Escola Andreu Castells: 3r A i 3r B.\nEls i les alumnes de l’escola Miquel Martí i Pol, durant el curs 2018-2019, van voler ajudar els animals de la Lliga Protectora d’Animals de Sabadell.\nAmb l’ajuda de les tutores, l’alumnat de 4t de Primària va organitzar-se i va treballar de valent per a reunir material i menjar. Van escriure cartes per explicar la problemàticaaz les famílies, van anar per les aules de l’escola per demanar col·laboració, i van crear diferents espais per facilitar la recollida.\nDes d’Escola Animal us volem donar les gràcies per la iniciativa i, sobretot, per demostrar que els infants sou generacions transformadores!\nL’Escola Torreguitart de Sabadell va ser de les primeres escoles que es va interessar en el projecte Escola Animal i, encara que l’alumnat sigués de 2n de Primària, vam adaptar el contingut perquè aprenguéssin com els de 3r o 4t!\nEls nens i les nenes van volver ajudar a la protectora de la Ginesta (Tarragona) ja que es trobava en una situació molt difícil i els gossos només menjaven pà i fideus.\nTant es van organitzar que van reunir 220kg de menjar per tots els gossets vellets de la protectora! Gràcies a totes per fer-ho possible!


L’Ajuntament de Montgat reclama a Demarcació de Costes l’execució de les obres d’emergència a les platges del municipi | La Clau - Revista gratuïta del Maresme\nL’Ajuntament de Montgat reclama a Demarcació de Costes l’execució de les obres d’emergència a les platges del municipi\nL’Ajuntament reclama a Demarcació de Costes l’execució de les obres d’emergència a les platges de Montgat. El Ministeri va suspendre totes les actuacions d’emergència a les platges a causa de l’estat d’alarma per la COVID-19\nL’Ajuntament està mantenint converses amb Demarcació de Costes de Catalunya perquè s’agilitzin les actuacions previstes a les platges del municipi, aturades de manera unilateral pel Ministeri a causa de l’estat d’alarma per la COVID-19.\nAl mes de febrer el Ministeri de Medi Ambient va comunicar a l’Ajuntament que en breu començarien les obres d’emergència a la platja per arranjar els efectes del temporal Glòria. Aquest fet però no es va arribar a produir a causa de la declaració de l’estat d’alarma per la COVID-19 i la suspensió de totes les obres d’emergència per part del Ministeri. Aquesta decisió va suposar l’aturada de totes les obres d’emergència que havia d’executar el Ministeri des del 17 de març fins a l’11 de maig, data en que si es van iniciar les obres d’emergència a altres municipis de la costa.\nSegons informacions del Ministeri, la previsió és que a finals d’aquest mes de juny comencin les actuacions d’emergència a les platges de Montgat.\nEls darrers anys les platges de Montgat han patit forts temporals que han malmès l’amplada de sorra i també les infraestructures de serveis, com ara plataformes de dutxes, passeres, escales d’accés, etc… , en alguns dels casos, com és el cas del pas del temporal Glòria i les posteriors llevantades d’aquesta primavera, el pas dels temporals han tingut un fort impacte sobre les platges fins a provocar el seu tancament aquest inici de temporada d’estiu amb la finalitat de garantir la seguretat de les persones.\nEls darrers mesos, Serveis Tècnics municipals han redactat diversos informes alertant de la situació de les platges de Montgat que l’Ajuntament ha traslladat a la Cap de Demarcació de Costes de Catalunya, Maria Riansares Toledano Gutiérrez, administració que té competència sobre les platges i a l’Àrea Metropolitana de Barcelona. Aquest fet va motivar que els dies 10 i 14 de gener, l’Ajuntament i representants de Demarcació de Costes fessin una visita d’inspecció a aquestes platges per avaluar les conseqüències de la regressió de la sorra els darrers anys i programar les actuacions d’emergència.\nEntre tant, l’Ajuntament, Demarcació de Costes i el Port del Masnou van arribar a un acord per extreure part de la sorra sobrant a la bocana del Port del Masnou i aportar-la a la platja de Monsolís, l’actuació va suposar l’aportació de entre 9000 i 10000 m3 de sorra a la platja de Monsolís amb un vaixell draga, que lamentablement es va tornar a endur la llevantada del mes d’abril.\nLa llevantada del mes d’abril també va malmetre la platja de les Roques, especialment en una zona del Passeig de Mar, i l’Ajuntament va tornar a enviar un informe al Ministeri de Medi Ambient perquè actues sobre aquesta zona, sol·licitud que s’està tramitant a Madrid i de la qual de moment l’Ajuntament no en té resposta.\nDes de l’Ajuntament de Montgat es continua insistint i fent gestions perquè l’administració que té competència sobre el litoral, Demarcació de Costes en Catalunya, executi les obres el més aviat possible i es pugui recuperar la normalitat en l’ús de la totalitat de les platges de Montgat.


ALGUER - Lo centre cultural en l’àmbit de les iniciatives promogudes de Agenda 21, demà 28 de febrer a les h. 16, a la biblioteca de la Fundació Siotto, realitzarà dun laboratori dedicat a l'energia renovable, a través de la imaginació dels minyons.\nLos minyons, de 5 fins a 8 anys, sigueran interessats a la producció i elaboració de històries, a través de la invenció de personatges fantàstics i paisatges a costat de l’element clau que és lo resparmi d’energia. Lo laboratori "Accendo l'immaginazione" siguerà dijous 28 de febrer a Bibliomela, estudi d'animació de la lectura, projecte “Nati per leggere”, de la Biblioteca de la Fundació Siotto al carrer Marconi 10, de les 16.00 fins a les 19.00.\nLo laboratori fa part de l’itinerari il·luminat que és començat el 15 de febrer, patrocinat de l’Administració comunal a dins del Pla de Acció Local de Agenda 21 i del P.A.E.S. (Piani d’Azione per l’energia sostenibile) de la Comissió Europea. La manifestació és organitzada a la presència de la Dr. Nadia De Santis.


TOP 5 millors zones de Madrid on ubicar la teva empresa | Lexington\nLexington » Blog » Business Center » TOP 5 millors zones de Madrid on ubicar la teva empresa\nLa ubicació de les empreses és una clau important d´èxit, i es que es tracta d´una decisió rellevant, de tipus estratègic i vital per a la imatge de marca de qualsevol empresa.\nLa ubicació de la teva empresa es clau per assolir l´èxit i la seva decisió es vital per a la imatge de la mateixa\nAixí que, si vas a emprendre o estàs pensant en aterrar amb la teva empresa a la capital, estigues atent perquè et proposem aquestes cinc millors zones de Madrid per ubicar la teva empresa. No les perdis de vista!\nTOP 5 millors zones de Madrid a on ubicar la teva empresa, ¡coneix-les!\nPer una banda, haurem de destacar l´eix castellana, una de les zones de Madrid a on es concentra el major volum d´activitat empresarial. Dintre del mateix, existeixen una sèrie de punts d´interès a on ubicar una empresa sempre es una molt bona opció, Aquí van!\n1. Zona de Colon:\nEs tracta d´un enclavament delimitat per carrers amb gran activitat i moviment com el carrer Serrano, Goya, Jorge Juan, el Paseo de Recoletos o el carrer Gènova. Aquesta zona es configura com el punt d´inici del Paseo de la Castellana i, a més a més de ser referència per a l´àmbit dels negocis, es considerat un punt destacable a nivell cultural.\n2. Zona Azca:\nProbablement l´àrea financera més rellevant de Madrid. Importants edificis i gratacels son protagonistes d´un entorn rodejat de gran varietat de zones comercials, de restauració i hotels. Les seves excel·lents comunicacions amb l’AVE, aeroport, així com les nombroses línies de metro i autobús que es troben a les seves immediacions, converteixen a Azca en una de les zones de Madrid preferides per les empreses per ubicar la seva oficina.\nEn aquesta zona, trobaràs el nostre Workspace Azca: Un edifici que compta amb la certificació energètica LEED, totalment renovada i dissenyada per satisfer a aquells clients més exigents. I es que es tracta d´un espai de treball elegant, versàtil i molt ben comunicat.\n3. Plaza de Cuzco:\nEs altre dels epicentres clau de Madrid per l´àmbit empresarial i una de les millors zones a on ubicar la teva empresa. Aquesta plaça està situada en ple Paseo de la Castellana, i en ella destaquen els carrers confluents d´Alberto Alcocer i Sor Ángela del la Cruz.\nSi t´interessa aquesta zona, pots anar-hi a visitar el nostre Centro de Negocios Cuzco. Es tracta d´un espai que ha aconseguit la categoria de 5 estrelles pel seu nou disseny i per la qualitat de les seves instal·lacions. Compta amb més del 40% de l´espai dedicat a zones comuns, que converteixen a aquest workspace en un enclavament Premium per a empreses i professionals que vulguin marcar la diferencia.\nAixí mateix, a escassos metres de la Plaza de Cuzco, concretament al número 85 del carrer Orense, es situa el nostre Workspace Orense. Un centre de negocis que es caracteritza per la seva operativitat i practicitat. En ell, podràs gaudir de despatxos, sales àmplies de reunions i formació, confortables zones comunes i el Business Club: Un espai a on podràs arribar, xerrar i reunir-te relaxadament.\nAzca, Plaza de Cuzco i Alcobendas: 3 de les millors zones de Madrid a on ubicar la teva empresa\n4. Quatre Torres Business Àrea (CTBA):\nAquesta zona de negocis està conformada per la Torre de Cepsa, Torre de Cristal, Torre PwC i Torre Espacio. Pròximament, a més a més, quedarà ampliada per un cinquè gratacel, la Torre Caleido, un projecte presentat fa uns mesos per l´Institut de Empresa (IE).\n5. Municipi d´Alcobendas\nPer altre banda, trobarem altre eix de gran rellevància per al mon dels negocis i, sobretot, per establir la teva empresa a la capital madrilenya. Es tracta del municipi d´Alcobendas (situat al nord de Madrid) a on nombroses multinacionals estan presents i han decidit establir les seves oficines.\nEn aquest mateix municipi de Alcobendas, concretament al Soto de la Moraleja, pots trobar el\nCentro de Negocios Lexington Moraleja, un espai de 2000m2 envoltat de zones enjardinades. Aquest workspace està composat de grans despatxos i sales de reunions i formació, així com de zones disteses que el fan encara més agradable: Fun Room amb futbolí, Playstation, dards, sofàs…\n“Deixa d´esperar que les coses passin, surt fora i fes que passin”\nDavid Garcia de Or Maig 21, 2018\nSoy una marca tecnica en el sector edificacion global buscamos edificio corporativo de entre 6000-10000 m2, se aceptan sugerencias, con instalaciones actuales y en ciudades con aeropuerto privado y publico para un minimo de 18 meses\nHola David, aquí puedes consultar la tipología de oficina y despachos que ofrecemos en Madrid y Barcelona: https://www.lexington.es/centros-negocios-madrid


Dia 8/6/2018 - Pàgina 2 - Arts plàstiques i visuals - Agenda - Àrea de Cultura, Ajuntament de Vic\nTaula rodona sobre el moviment LGTBI a Osona.\n- Marissol Galobardes, primera presidenta de l’associació LGTB TALCOMSOM.\n- Marc Parareda, president de l’associació LGTB\n- Ariadna Marcé, membre de la Junta de l’associació LGTB TALCOMSOM.\nModeració a càrrec de Setembre (publicació crítica, social i cultural).\nL’acte s’emmarca en la commemoració dels 10 anys de l’associació LGTB TALCOMSOM.\nUNA AMABLE, UNA TRISTA, UNA PETITA PÀTRIA Recerca sobre Estellés\n+ info: https://latlantidavic.cat/programacio/general/coral-romput-vicenc-andres-estelles/\nFestes de l'Horta Vermella. 8 de juny\n21:00h Botifarrada popular i quina\n23:00h Concert amb els grups PASQUINES, FP, EINA i PD BARNI\nLloc: Institut la Plana


Tomàs Pladevall, Premi Gaudí d’Honor - Miquel Porter 2022\nPublished: Thursday, 13 January 2022 11:00\nL’Acadèmia reconeix la trajectòria d’un mestre de la llum, un dels grans directors de fotografia de la història del cinema català\nLa Junta Directiva de l’Acadèmia del Cinema Català, formada per Judith Colell (presidenta), Carlos R. Ríos (vicepresident), Carla Simón (secretària), Eduard Sola (tresorer) i els vocals Alba Cros, Maria Molins, Ana Pfaff, Sílvia Quer, David Verdaguer i Àngels Masclans, ha acordat distingir el director de fotografia Tomàs Pladevall, soci fundador i Membre d’Honor de l’Acadèmia, amb el Premi Gaudí d’Honor-Miquel Porter 2022, màxim reconeixement del cinema català. Rebrà el guardó honorífic en el marc de la gala de lliurament dels Premis Gaudí d’enguany, que tindrà lloc el diumenge 6 de març de 2022 a la Sala Oval del Museu Nacional d'Art de Catalunya (MNAC).\nLa Junta de l’Acadèmia ha decidit atorgar el guardó d’honor a un director de fotografia per primera vegada en la història dels Premis Gaudí “perquè creiem que ja és hora de reconèixer les professions del cinema que comparteixen autoria i que contribueixen de manera determinant a la creació del llenguatge cinematogràfic. La direcció de fotografia és un dels oficis que més incideix en la construcció de l'univers únic i propi de cada cineasta i en Tomàs Pladevall, ARTISTA en majúscules, ha sigut capaç de crear un món propi de llum per a cadascun dels directors i directores amb qui ha treballat, tots ells grans noms de la història del cinema al nostre país”.\nTomàs Pladevall Fontanet (Sabadell, 1946) va fer estudis d'Enginyeria Tècnica i Disseny Industrial i és diplomat com a Director de Fotografia per l'Escola Oficial de Cinematografia de Madrid (EOC) el 1972. Les seves primeres experiències amb una càmera es remunten a la seva infantesa, gràcies a l’afició del seu pare i a la gran tradició de cinema amateur a Catalunya. Amic d’adolescència del després cineasta Francesc Bellmunt, l’any 1963 van crear la productora amateur “Lentiplastic cromocoli selecto serpentigraf”, i la seva primera pel·lícula fou Cosas que pasan. Com Pladevall recorda, es van jugar a cara o creu qui signaria com a director i qui com a director de fotografia.\nMestre de la llum i les ombres, Pladevall ha dedicat molts anys a l’estudi i l’experimentació amb tots els formats fotoquímics i digitals (fou pioner en documentals amb les primeres càmeres HD de Sony i Philips), incloent-hi el 3D per a grans pantalles. L’any 1984 va publicar el diccionari Terminologia del Vídeo (en català, castellà i anglès), i continua treballant en estudis sobre la il·luminació, l'enquadrament, el color, la percepció visual i aspectes estilístics i lingüístics de l'ofici.\nDels anys a la cabina dels Imperial també li queda el coneixement de primera mà de la censura i un fort activisme cinematogràfic, que el va portar ja els anys seixanta a organitzar projeccions clandestines (la més mítica, la de Viridiana, de Buñuel, el 1966) i més tard, els noranta, a impulsar i liderar la campanya ciutadana “L’imperial s’ho val”, gràcies a la qual es va salvar la mítica sala de cinema sabadellenca, una de les úniques 13 sales centenàries encara actives a Catalunya que l'Acadèmia va homenatjar el 2020.\nAvui dia Pladevall continua organitzant els seus arxius professionals, analògics i digitals, en part ja dipositats a la Filmoteca catalana i al Museu de les Arts Escèniques de Barcelona, i acaba de ser el protagonista d’un documental sobre la seva figura, D'ombres, dirigit i fotografiat per Joan Tisminetzky i premiat a la darrera edició Festival Internacional de Cinema de Xixón. Es podrà veure el 25 i el 27 de febrer a la Filmoteca de Catalunya.


Nom: CA L'ARNÓ\nAdreça: Rector de Vallfogona, 1-9\nNúm. Registre / Catàleg: 7207-I\nMasia del segle XVII, de planta baixa i un pis amb coberta a doble vessant. Tipologia rural i de senzilla construcció. Façanes arrebossades i emblanquinades. Un dels portals és quadrat i l'altre és d'arc de mig punt dovellat. Existeix un finestral gòtic, segurament tret d'una construcció més antiga. Presenta quatre finestrals de l'època. Les façanes laterals són llises, llevat d'alguna diminuta finestra.\nEl nom d'Arnó fou el de l'últim propietari que hi visqué. L'últim masover, Isidre Crusens, va treballar les terres fins l'any 1982, quan fou comprada per l'ajuntament. Venia les verdures al mercat del clot. El regadiu el feien amb l'aigua del Rec comtal. També s'havien dedicat a fer de transportistes amb carros i rebien encàrrecs de les fàbriques dels voltants. El pare del masover va néixer i morir a la masia, l'any 1954, als 88 anys d'edat. Es diu, tot i que no està comprovat, que fou propietat del general Manso, que treballà com a mosso al molí de la Verneda abans de lluitar a la guerra de la Independència.\nEl nom d'Arnó fou el de l'últim propietari que hi visqué. L'últim masover, Isidre Crusens, va treballar les terres fins l'any 1982, quan fou comprada per l'ajuntament. Venia les verdures al mercat del clot. El regadiu el feien amb l'aigua del Rec comtal. També s'havien dedicat a fer de transportistes amb carros i rebien encàrrecs de les fàbriques dels voltants. El pare del masover va néixer i morir a la masia, l'any 1954, ...


Pla estratègic per impulsar les Garrigues en els deu pròxims anys\ngarrigues.cat 18:19 07/03/16\nPresenten un calendari d'accions obert al públic i entitats i que inclou els tallers temàtics Dijous Participatius o les Sessions Inspiradores, amb experiències que poden ser reproduïbles a la comarca\ndéu pla per els anys pr\nLa Casa de la Cultura es va omplir de gom a gom dissabte en la presentació del pla\nLa Casa de la Cultura de les Borges Blanques es va omplir de gom a gom dissabte passat en l’acte de presentació d’inici de la redacció del Pla estratègic territorial de la comarca de les Garrigues 2015-2025. El pla definirà les estratègies i accions a fer en el territori garriguenc en els pròxims deu anys en l’àmbit del desenvolupament econòmic local i l’ocupació, atenent a la diversitat socioeconòmica del territori.\nEn la seva elaboració, la participació de persones, entitats i agents, tant públics com privats, “permetrà potenciar el territori i avançar cap a la comarca que la ciutadania vol i és possible”, segons va assenyalar el president del Consell Comarcal, Antoni Villas, durant la seva intervenció.\nSegons el calendari presentat, els pòxims mesos tindran lloc les accions participatives i, el mes de juny, es presentaran els programes prioritaris i el pla d’acció proposat. Judit Pardos i Núria Alamon, de l’empresa Raiels, coordinadora del pla, van manifestar que els programes inclouran els projectes o accions “realitzables i amb un impacte real” que cal realitzar a curt, mig i llarg termini, així com els indicadors que permetran mesurar i avaluar la consecució dels objectius específics.\nTot el procés es podrà seguir a la web que porta el nom de l’eslògan del pla estratègic: lesgarriguesfentcami.cat. En aquest portal també es poden fer les inscripcions als tallers temàtics, anomenats Dijous Participatius, que estan oberts a tothom i que tindran lloc els dies 10, 17 i 31 de març a l’Albagés (sector primari i producció agroalimentària), Arbeca (teixit empresarial: indústria, comerç i turisme) i Juneda (salut, serveis a les persones i formació) per debatre i proposar accions.\nA partir del mes d’abril, tindran lloc les Sessions Inspiradores, que consistiran en taules on es presentaran experiències que poden ser reproduïbles a les Garrigues. Finalment, s’organitzarà un taller participatiu obert a la ciutadania per tal de prioritzar accions i el mes de juny es presentarà un document final.\nEn l’acte de dissabte, la benvinguda institucional va anar a càrrec de l’alcalde de les Borges Blanques i diputat provincial, Enric Mir, qui va indicar que “estem d’enhorabona perquè el pla estratègic ens orientarà per posar eines i elements perquè permetran l’avenç econòmic de la comarca”.\nL'acte va comptar amb la xerrada 'Som-hi!' a càrrec del presentador de TV3, Jaume Barberà\nA continuació, va tenir lloc la conferència Som-hi!, a càrrec de Jaume Barberà, presentador i director del programa ‘Retrats’ de TV3 qui ha animat els garriguencs a participar activament en el procés participatiu del pla “només el territori sap què pot fer les Garrigues davant el que ens ofereix el futur, què poden oferir, quins problemes solucionar”. I ha afegit “vagin a buscar les causes, vegin el futur i deixin de treballar individualment, ho han de fer junts: ara és el moment de les Garrigues i ha d’estar orgullosos del que té la comarca”, va defensar.\nFormació per millorar la rendibilitat dels comerços al CEI de les Borges


Alberic inaugura la piscina d’estiu i acaba amb una reivindicació històrica\nJa hi ha dia establert per a l'obertura de la piscina d'estiu d'Alberic. El nou complex aquàtic ja és una realitat des del mes de març quan es van finalitzar les obres. Quasi tres mesos després que les obres arribaren a la seua fi, Alberic podrà oferir als seus veïns un espai aquàtic modern que busca convertir-se en un referent de les instal·lacions aquàtiques de la comarca. El municipi d'Alberic marcarà en roig en el seu calendari el 16 de juny, un dia molt esperat per tots els veïns de la localitat ja que l'anhelada piscina d'estiu obrirà les seues portes al públic i serà inaugurada.\nDiumenge, a partir de les 12:00 hores tindrà lloc la inauguració amb una jornada festiva destinada sobretot als més joves, i a partir de les 16:00 hores de la vesprada, la piscina quedarà oberta per gaudir-la ininterrompudament durant tots els dies d'estiu.\nEls horaris de la piscina seran de dilluns a divendres i diumenge de 10:00 hores a 14:00 hores i de 16:00 hores a 20:00 hores i el dissabte de 09:30 hores a 14:30 hores i de 15: 30 hores a 20:30 hores.\nLa piscina té una superfície de 353 metres quadrats en què es distingeixen una zona de spa i una altra de jocs infantils amb tobogans i dolls d'hidromassatge. També disposa d'un pàrquing descobert per a 30 places. La forma de la piscina reprodueix a un xiquet saltant a l'aigua, en el qual les dues cames i els dos braços suposen dos gots circulars de diferent profunditat per a nens de diverses edats.\nTambé compta amb una zona central que arriba a metre i mig destinada a la resta de la població.\nPer a la realització d'aquest projecte, que era tota una reivindicació històrica dels veïns, s'ha comptat amb la col·laboració d'administracions superiors i s'han invertit més de 400.00 euros entre les diferents ajudes i la inversió municipal duta a terme pel municipi.


Sónar 2011 - 18è.Festival Internacional de Música Avançada i New Media Art de Barcelona\nArtistes d'edicions anteriors\nSónar és el festival de música avançada i art multimèdia que es celebra durant la tercera setmana del mes de juny a Barcelona en diversos espais de la ciutat.\nSónar és un festival pioner i únic en el seu format i continguts: un referent internacional de primer ordre gràcies a una cuidada oferta cultural que combina lúdic amb artístic, avantguarda i experimentació amb els artistes i tendències més consolidats de les músiques electròniques i les seves interaccions i hibridacions amb altres gèneres.\nLa proposta artística de Sónar Barcelona es divideix entre les activitats de Sónar de Dia (concerts, showcases, zona per a professionals, àrea expositiva), amb el rastreig de nous talents com a principal essència, i els grans shows de Sónar de Nit, on es presenten els noms clau del panorama musical internacional.\nEl festival, a més, proposa cada any una sèrie d'esdeveniments paral·lels en equipaments culturals de Barcelona com L'Auditori o el CosmoCaixa i col·laboracions puntuals amb altres esdeveniments assenyalats del calendari de la ciutat (com el festival d'estiu GREC en l'edició de 2010).\nMés de 84 mil persones van gaudir en la passada edició de 2010 d'una cuidada programació que combina els grans noms de l'electrònica actual amb un ampli cartell d'artistes i dj's emergents, líders de les tendències musicals i de la creació new media del nostre temps.\nSónar es caracteritza a més per ser un punt de trobada per a un públic àvid de novetat i, de forma específica, per a professionals de tot el món de diversos sectors de les indústries creatives, que troben en el marc de SonarPro, el lloc ideal per fer els seus negocis i establir contactes.\nA més de la seu de Barcelona, Sónar va celebrar el 2010, i per primera vegada, un altre festival simultani a A Coruña, amb el nom de Sónar Galicia. Sónar Galicia va néixer amb un format específic, i amb una oferta musical i artística inspirada en el referent barceloní. El nou festival ha tingut gran èxit artístic i de públic, amb l'assistència de més de 14 mil persones en la seva primera edició. Sónar Galicia 2011 se celebrarà els dies 17 i 18 de juny.\nEl festival ha traspassat regularment les fronteres espanyoles des de 2002 amb esdeveniments a diferents llocs del món, adaptant la filosofia Sónar a espais i entorns singulars, i donant a conèixer el més interessant del talent nacional i de l'escena de la ciutat on es celebra. Fins avui, Sónar ha viatjat a Londres (cita anual des de 2002), Nova York, Buenos Aires, Sao Paulo, Seül, Frankfurt, Chicago o Tokyo, entre moltes altres destinacions.\nL'edició de Sónar Barcelona 2011 se celebrarà els dies 16, 17 i 18 de juny.\nQuè és Sónar ... Edicions anteriors ... SonarEvents ... Publicitat ... Registre ... Contacte ... Avís Legal


La Salle Premià de Mar celebra el TAPASALLE, un concurs de cuina que potencia aprenentatges i amb finalitat solidària | La Salle Catalunya\nInici › Notícies › Centres › La Salle Premià de Mar celebra el TAPASALLE, un concurs de cuina que potencia aprenentatges i amb finalitat solidària\nLa Salle Premià de Mar celebra el TAPASALLE, un concurs de cuina que potencia aprenentatges i amb finalitat solidària\nAhir dimarts 15 de maig a la tarda a La Salle Premià de Mar van tenir una cita amb la solidaritat. L’any passat l’escola va iniciar una proposta nova, la TAPASALLE, que els va permetre fer un treball curricular des de diferents àrees implementant alhora un projecte solidari. Amb la 2a edició de TAPASALLE col·laboren d’una forma directa i real amb Fundació Comtal, un centre socioeducatiu de la institució, ja que tots els beneficis seran destinats a infants, adolescents i joves en situació de vulnerabilitat, així com a les seves famílies.\nTAPASALLE és un projecte interdisciplinari de caràcter solidari que interrelaciona diverses competències i aprenentatges: producció escrita, expressió oral, expressió artística, treball en equip i presa de decisions, competència social i ciutadana, participació activa com a aprenentatge per a la vida en democràcia, solidaritat, etc.\nS’estructura en dues parts: interna (preparació de la recepta a nivell individual, elecció democràtica de la tapa representativa de cada curs, elaboració i concurs final) i externa (degustació de les tapes “guanyadores” en bars i restaurants del poble). En cada nivell educatiu es va passant per un procés de selecció de la tapa i el cartell que la representarà el dia del concurs i a més també hi ha un grup d’alumnes que fa una exposició oral de tot el procés que han viscut durant el projecte.\nEl dia de l’elaboració de les tapes per al concurs compten amb l’ajut d’un grup d’alumnes d’un curs de cuina de la Fundació Comtal durant tot el dia. En tot moment hi ha professorat de Primària i Secundària designat per ajudar els i les alumnes en l’elaboració de les tapes i un jurat especialitzat per valorar-les. L’Educació Infantil desenvolupa una tasca de suport i acompanyament el dia del concurs. Les tapes “guanyadores” són les que cada establiment oferirà als seus clients durant un període preestablert.\nEn la vessant de relació amb l’entorn escolar, es demana la col·laboració de bars i restaurants de la població i ja des dels inicis es percep molt bona acollida. Tots els establiments consultats hi accedeixen valorant el caràcter solidari del projecte i entomant la proposta amb força entusiasme. Els establiments col·laboradors signen un compromís havent escoltat l’organització els seus suggeriments. De retorn ells aconsegueixen fer també una difusió del seu negoci i s’acorda que obtenen únicament el benefici que generi la consumició mínima obligatòria.\nUn cop conegut el veredicte del jurat durant l’acte d’ahir, cada alumne/a rep un mapa per al recorregut dels bars i restaurants col·laboradors (recorregut TapaSalle) i un talonari de tiquets per vendre a familiars i/o amics. Cada val permet consumir una tapa per valor d’un euro –abonat prèviament mitjançant la compravenda dels talonaris– en algun dels establiments participants del 18 al 21 de maig en diferents franges horàries. La condició és que es faci una consumició mínima obligatòria que l’usuari haurà de demanar de manera independent al mateix bar o restaurant. En aquesta segona edició els establiments també tindran tiquets a la venda.\nLa Salle Premià de Mar ha fet amb TAPASALLE una aposta més per a la convivència i col·laboració de la Comunitat Educativa, que sempre aposta per una vessant solidària en els seus projectes i de relació amb l’entorn com a membres actius de la societat, assumint responsabilitats en el sí del marc escolar. Tota la informació actualitzada es trobarà a l’Instagram de La Salle Premià de Mar i a la seva pàgina web.\n‹ Alumnes de La Salle Bonanova premiats en matemàtiques\nLa Salle Mollerussa campiona de Catalunya del 2n concurs de tècniques assistencials i rescat ›


Alguns usuaris de TINET han rebut aquest matí de dimarts un missatge amb l'assumpte 'AVÍS FINAL'. Es tracta d'un intent de phishing (pesca electrònica) del qual s'intenta suplantar la identitat de TINET. En cas que un usuari hagi rebut aquest missatge, ha d'anar en compte i no ha de seguir l'enllaç que porta cap a un formulari. Es recomana eliminar-lo.\nArribat el cas que l'usuari hagi enviat el formulari, cal que canviï el més aviat possible la seva contrasenya de TINET ja que podrien accedir al seu compte i la seva informació podria quedar compromesa. L'entrada de nous missatges similars ja ha estat bloquejat a través del nostre sistema antispam, i els resposables del web que contenia el formualri ja l'han deshabilitat.\nTotes les comunicacions de TINET s'envien des de comptes de correu oficials, amb el domini @tinet.cat. En el missatge anterior hi figura com a remitent clubmitre @ nodosur.com.ar\nTot i estar escrit en català, el missatge conté importants errors gramaticals.


Els espectacles familiars de Canta Canalla i de Trobadorets arriben a\nLes actuacions seran diumenge, 23 de febrer, a l'Auditori Municipal d'Aielo de Malferit\nEl circuit musical Sonora, impulsat per l’Institut Valencià de Cultura, arribarà a Aielo de Malferit diumenge 23 de febrer. A partir de les 18 hores l’Auditori Municipal de la localitat de la Vall d’Albaida acollirà les actuacions de Canta Canalla i Trobadorets. Ambdues formacions posaran en escena els seus espectacles pensats especialment per a públic familiar. L’entrada serà gratuïta fins que es complete l’aforament.\nCanta Canalla és un quintet de música familiar que va nàixer l’any 2017. El seu primer EP, de títol homònim, es va gravar als estudis de Bit Beat Boy de Benaguasil al març de 2018 i es va publicar al final del mes d’abril. L’àlbum va ser nominat com a millor disc per a xiquets i xiquetes en els I Premis Carles Santos de la Música Valenciana.\nEl seu segon treball ‘Revolucions per menuts’ va veure la llum al setembre de 2019. Si en el seu debut s’atrevien amb els vals, les ranxeres, el ‘blues’, el tango o la rumba, en aquest segon treball introdueixen melodies del ‘folk’ americà, la cúmbia, el ‘twist’ i el ‘rock’, el gènere que té més presència en l’àlbum.\nAl llarg de la seua trajectòria, han tingut l’oportunitat de tocar en diverses localitats i comarques valencianes com ara Vilamarxant, la Pobla del Duc, Pedreguer, la Vall d’Uixó o Xàtiva i en esdeveniments com la Fira Valenciana de la Música Trovam - Pro Weekend, la Fira de les Comarques a la Plaça de Bous de València, la XXII edició del Cant al Ras de Massalfassar, la XXV Nit de Rock d’Albalat dels Sorells, la Gira d’Escola Valenciana i el Cuquet Fest d’Alacant, entre altres.\nD’altra banda, Trobadorets es va formar l’any 2010 amb la iniciativa del cantant Pau Sancho. Nascut per tal d’animar les activitats infantils de Vilafranca, a l’Alt Maestrat, i actuar en algunes llibreries de les comarques castellonenques, el projecte va anar creixent fins que s’ha convertit en una de les formacions que més concerts fa al llarg de l’any. L’escenografia i la teatralitat són elements fonamentals de la seua posada en escena, en què fan sonar danses tradicionals valencianes, així com ritmes de ‘folk’, ‘rock’, ‘blues’ i ‘reggae’, entre altres estils.\nEl grup va presentar el seu quart treball discogràfic, titulat ‘A xalar!’, a l’estiu de 2018 amb la participació de Dani Chiva (contrabaix, baix), Gerard Chiva (guitarra), Víctor Peris (percussionista), Javi Ruá (guitarra) i Santi Vicente (diversos instruments). L’àlbum va ser nominat com a millor disc per a xiquets i xiquetes en els I Premis Carles Santos de la Música Valenciana.\nEl circuit Sonora és una iniciativa de l’IVC que té com a objectiu crear una plataforma estable i regular per tal que els intèrprets valencians puguen mostrar els seus treballs en sales públiques i privades. D’aquesta manera, grups i solistes tenen la possibilitat d’actuar en diferents punts del territori fora de la temporada estival.\nEls concerts es van encetar el passat 10 de maig a Vilafranca amb Els Jóvens, guardonats pel millor disc, com a grup revelació i per la millor cançó en els I Premis Carles Santos de la Música Valenciana. De moment, localitats com Gandia, Altea, Castelló, l’Alcúdia, el Port de Sagunt, Morella, Villena, Benicarló, la Pobla de Vallbona, Pedreguer, Requena, Alacant i Silla han acollit els directes de Novembre Elèctric, PAVVLA, Fru Katinka, Dani Miquel, Pau Alabajos amb la Banda Municipal de Castelló, Feliu Ventura, Carles Pastor, Clara Andrés amb Júlia, Frida, JazzWoman, Prozak Soup, Rascanya, Jonatan Penalba, Sedajazz Big Band, Òscar Briz, Vera Green, Johnny B. Zero, June’s Kaleidoscope, Santero y Los Muchachos, Junior Mackenzie, Pep Gimeno ‘Botifarra’, Carles Dénia i la Borriana Big Band.


La poesia completa de Joan Brossa: un calvari amb final feliç\nSurt el primer volum, de 1.500 pàgines, d'un projecte al qual Glòria Bordons ha dedicat dues dècades\nJoan Brossa, el 1947 Lluís Maria Riera / Fundació Joan Brossa\nBarcelona"No he pogut endevinar mai / quina estrella podria ser: / surt cap a la mitjanit, / sempre ran de l'aigua". Aquest quartet forma part dels Poemes civils, el llibre de Joan Brossa que tanca l'esplendorós volum que Univers acaba de publicar i que reuneix tota la poesia escrita per l'autor barceloní entre el 1940 i el 1960. "Són dues dècades de producció intensa que, no obstant això, Brossa va haver d'anar publicant sempre anys després de la seva escriptura. Fins a finals dels 80, el que escrivia i el que publicava no anaven alhora; hi havia un desfasament", comenta Glòria Bordons, la gran especialista en un dels creadors més prolífics, versàtils i juganers de la literatura catalana del segle XX. Aquest primer volum de Poesia completa presenta, com mai abans, tots els llibres del període seguint una cronologia estricta, opció que possibilita una interpretació completa, i sens dubte diferent de la que s'havia pogut fer fins ara. "La majoria no s'editaven des de fa dècades i només circulaven, amb comptagotes, en el circuit de llibreries de vell", recorda Bordons, que estudia Brossa des de mitjans de la dècada dels 70 i que li ha dedicat assajos, ha preparat antologies sobre la seva obra i l'ha difós des de la fundació dedicada a l'autor.\nUna promesa difícil de complir\nEl camí fins a la publicació al segell d'Enciclopèdia Catalana no ha sigut fàcil. Ha calgut travessar un desert de més de dues dècades des que Xavier Folch, llavors al capdavant de l'editorial Empúries, fes l'anunci d'una "imminent publicació" de les obres completes de Brossa. "Folch va manifestar aquesta voluntat durant la presentació de Sumari astral i altres poemes, el 19 de gener del 1999, tres setmanes després de la mort de l'autor", recorda Bordons. Dos anys després, Folch va signar un contracte d'edició amb la Fundació Joan Brossa. "Empúries ja formava part del Grup 62 [des del 1996], i com que una primera edició del teatre complet s'havia fet allà vam apostar per la continuïtat –segueix–. El 2003 teníem el primer volum a punt. Vaig arribar a corregir galerades, però quan va arribar l'hora de publicar el llibre va començar el calvari". El projecte es va quedar en un calaix perquè la inversió del llançament depenia d'ajuts institucionals que mai no van arribar. Bordons hi va continuar treballant.\n"Coincidint amb el centenari del naixement de Brossa vaig publicar un article a la Revista de Catalunya en què recordava que el gran deute que teníem com a societat amb l'autor era publicar-ne la poesia completa", explica Bordons. En aquestes dues dècades, l'activitat editorial en relació a Brossa no havia sigut anecdòtica: Arola Editors en va publicar el teatre complet en –atenció– 22 volums, l'últim dels quals va aparèixer el 2019; La Magrana en va reunir la Prosa completa el 2013; la Fundación Azcona va editar el catàleg raonat de la poesia visual el 2019, i Enciclopèdia Catalana, una recopilació de tots els poemes visuals editats en serigrafies i en un format de luxe. Es van publicar, també, quatre volums amb poemaris inèdits, l'últim dels quals a càrrec de Rata, que incloïa Gual permanent i Mapa de lluites. "Gairebé havia perdut l'esperança quan a principis d'any vaig veure una línia d'ajuts de la Institució de les Lletres Catalanes per a edicions singulars –diu–. Si l'autor que es proposava havia merescut un any institucional fins al 2019, com era el cas de Brossa, tenia més punts de guanyar l'ajut. Em vaig dir: «O ara o mai»". Com que el va aconseguir, l'odissea de publicar la poesia completa de Joan Brossa ha acabat fent-se realitat.\nUn projecte magne i necessari\n"És un projecte magne i necessari, i és també el primer llibre de poesia que publiquem a Univers –diu Ester Pujol, editora del grup Enciclopèdia Catalana–. Es tracta de fer accessible a tothom l'obra en vers d'un dels grans artistes catalans". Poesia completa arriba en un format assequible: coberta rústega i preu de ganga –30 euros– si es té en compte la quantitat de poemaris que arriba a incloure, un total de 44. El segon i tercer volum estan previstos per al 2022 i el 2023. Sumats al primer, s'acostaran a les 4.500 pàgines. De la primera edició se n'han fet 1.500 exemplars.\nEn aquest volum inaugural hi ha llibres tan emblemàtics com els que Brossa va donar a conèixer a Poesia rasa i Poemes de seny i cabell, compendis publicats a la dècada dels 70 però escrits molt abans. "El primer que va escriure Brossa van ser els Poemes hignagògics, el 1940 –recorda Glòria Bordons–. Tenia 21 anys. Havia anat a la guerra, al front republicà de la Batalla del Segre, i després de fer el servei militar a Salamanca es va ficar de ple en el món del surrealisme i el dadaisme. De seguida va conèixer J.V. Foix, Joan Miró i Joan Prats. Quan, més endavant, va formar part de Dau al Set, els seus membres, entre els quals hi havia Antoni Tàpies, Arnau Puig i Joan Ponç, el tenien com un referent". D'aquesta època destaquen els Romancets del dragolí (1948), que tenen "un marcat accent popular i un to humorístic inconfusible".\nGlòria Bordons recorda que el 1950 va ser un any decisiu per a Joan Brossa. "A partir de la coneixença del poeta João Cabral de Melo va canviar de visió: va emprendre un nou camí marcat per l'interès per l'home i la societat que el rodeja", explica. Bordons recorda com el rupturisme minimalista i l'aposta pel realisme el va allunyar dels cenacles literaris del moment. "En la poesia catalana dels 50 predominava el simbolisme", diu. El llibre que va marcar la transformació va ser Em va fer Joan Brossa (Cobalto, 1951). "S'hi veu un compromís social més ferm i un arrelament amb la terra", afegeix. En un dels més emblemàtics, Passa un obrer, escriu: "Passa un obrer amb el paquet de dinar. / Hi ha un pobre assegut a terra. / Dos industrials prenen cafè / i reflexionen sobre el comerç. / L'Estat és una gran paraula".\nEm va fer Joan Brossa potser no va aconseguir que l'autor fos ni conegut ni prou respectat, però sí que va esperonar la seva creativitat. Entre aquest volum i Poemes civils (1961), un altre dels reculls emblemàtics, va escriure més d'una trentena de llibres. "En aquesta dècada va créixer el Brossa més contundent, que encara ara sona molt modern –diu Bordons–. A partir dels 60 guanyaria popularitat, i als 70, després de la mort de Franco, es va convertir en un símbol". "Tot poema / és una detenció, / ja que sostreu formes de la vida / per conservar-les en els versos", va escriure a Poema el 1961.\nEl frenètic ritme de producció brossià, endreçat en nombroses carpetes i catalogat des de fa anys a la Fundació Brossa, encara amagava algun tresor inèdit. A Poesia completa hi ha dos petits poemaris que mai abans s'han pogut llegir. "El primer formava part de l'últim apartat de Coral , cinc homenatges a amics artistes com Garcia Vilella, Guinovart i Tàpies, dels quals només s'havia inclòs el de Tàpies –recorda Bordons–. El segon es diu Sis petits homenatges , forma part del cicle de llibres d'amor i està escrit des de la perspectiva de l'estimada [Josefina Llopis]". En un d'ells hi llegim: "I quan ell em mira / trontollen les muntanyes".\nLa publicació del primer volum de la Poesia completa coincideix amb la inauguració, el 17 de desembre, del nou equipament de la fundació, el Centre de les Arts Lliures de Barcelona. Serà allà on Glòria Bordons presenti el llibre quatre dies després acompanyada d'una desena d'autors de diverses generacions que en recitaran una petita mostra.\nFes clic aquí per adquirir Poesia completa a través de Bookshop, una plataforma que dona suport a les llibreries independents.\nUn dels poemes visuals més coneguts de Joan Brossa. Pere Tordera\nCinc anys d'esplendor en l'edició de poesies completes\n“Els nostres clàssics contemporanis són els fonaments de la cultura: és necessari fer-los accessibles al lector corrent”, diu Ester Pujol. “El llegat literari català no pot estar a l’abast només d’especialistes. Les noves generacions han de poder-hi accedir amb normalitat”, afegeix Glòria Bordons. La Poesia completa de Joan Brossa arriba en un quinquenni dolç pel que fa a l’edició d’obres completes de poesia d’autors en llengua catalana.\nLa riquesa del sector editorial –i la valentia d’alguns petits segells– ha fet possible que un projecte tan ambiciós com el de la Poesia catalana completa de Josep Sebastià Pons s’hagi fet des d’Edicions de la Ela Geminada (2019), que tots els poemaris de Blai Bonet els hagi posat en circulació –en un volum també mastodòntic– Edicions de 1984 (2015), i que aquesta tardor la mallorquina Adia hagi recuperat l’Obra poètica completa de Miquel Àngel Riera, descatalogada des de fa gairebé dues dècades, coincidint amb els 25 anys de la mort de l’escriptor. Des de Grup 62, dos segells –Proa i Edicions 62– han contribuït a reivindicar el llegat d’alguns dels autors més reconeguts del segle XX. Una nova edició de Les dones i els dies (Edicions 62, 2017), de Gabriel Ferrater, amb algun inèdit, va precedir la reunió del corpus poètic de Carles Riba (Edicions 62, 2019). En aquesta mateixa col·lecció, amb cobertes rústegues i de preu assequible, han aparegut, aquesta tardor, els dos volums de la poesia completa de Miquel Martí i Pol. “Si no s’esguerren els plans, el setembre del 2022 farem la mateixa operació amb la poesia completa de J.V. Foix, també en dos volums”, comenta l’editor Jordi Cornudella, que també supervisa dos grans projectes en curs, aquests en un format més car: l’obra completa de Joan Maragall, de la qual ha sortit el primer volum, el de poesia (Edicions 62, 2020) i l’edició crítica de l’obra completa de Josep Carner. “Aquesta primavera arribarà el segon tom del primer volum –avança Cornudella–. Inclou tota la poesia de Carner no recollida en llibres escrita entre el 1896 i el 1924. Posarà a l’abast dels lectors centenars de poemes que fins ara només s’havien pogut llegir en publicacions, sovint molt minoritàries, de fa prop d’un segle”.\nDes de Proa, que manté viva l’emblemàtica col·lecció Ossa Menor, hi ha l’intent periòdic de fer balanç de poetes del catàleg, a través d’obres completes, com la de Gerard Vergés (2015) o d’antologies generoses, com ara Descodificacions, de Màrius Sampere (2018) o la recent El nòmada i l’arrel, de Manel Marí (2021). Un altre projecte faraònic en curs és el de l’edició de la poesia completa de Vicent Andrés Estellés, oberta des del 2014, de la qual ja han sortit set volums.\nDes de LaBreu també s’ha apostat per la poesia completa de Francesc Garriga, Cosmonauta (2017) i la de Zoraida Burgos, Convivència d’aigües (2017). Pagès ha publicat antologies generoses de Dolors Miquel, Sutura (2021), i El Cep i la Nansa, la poesia completa de Joana Raspall (2021). En format butxaca s’ha publicat la poesia completa de Maria Mercè Marçal (La Butxaca, 2017) i la de Joan Margarit (Labutxaca, 2020). Les iniciatives, com es pot comprovar, són múltiples i d’una ambició remarcable.\nJoan Brossa poesia catalana Univers llibres Glòria Bordons


Torres presenta el pla de descontaminació del Pas i els veïns volen més estudis\nEls treballs començaran al juliol i duraran dos anys, i el cònsol també avança que es treballa per impulsar una planta de cogeneració\n2 min. Andorra la Vella 24/05/2018 20:55\n651x366 La plaça de l'Església del Pas de la Casa. / E. J. M. (ANA) La plaça de l'Església del Pas de la Casa. / E. J. M. (ANA)\nEl cònsol major d’Encamp, Jordi Torres, s’ha reunit aquest dijous a la tarda amb l’Associació de Veïns del Pas de la Casa per presentar-los les mesures de descontaminació del subsol que posarà en marxa arran de l’informe tècnic elaborat pel ministeri de Medi Ambient en el qual es constatava la presència d’hidrocarburs a l’entorn de l’església. Durant la trobada els veïns han fet arribar al cònsol el neguit que hi pugui haver vessaments en altres punts del poble i volen que es facin més estudis.\nAixí, Torres els ha explicat que el comú ja ha convocat el concurs per a l’adjudicació de les tasques de descontaminació que, segons les estimacions inicials, es desenvoluparan durant un període de dos anys. Els treballs, que podrien començar el mes de juliol, consistiran en la realització de sondejos, l’extracció posterior de l’hidrocarbur detectat mitjançant bombes i el sanejament final de la zona afectada. La corporació comunal estima que el cost del procés de descontaminació se situarà a l’entorn dels 250.000 euros.\nTal com han informat des de la corporació comunal, malgrat que durant la reunió mantinguda aquesta tarda els veïns s’han mostrat satisfets per les actuacions que es portaran a terme en aquesta zona, han traslladat al cònsol el seu neguit respecte a la possibilitat que altres zones puguin estar afectades i han demanat que el ministeri de Medi Ambient ampliï l’estudi tècnic a altres punts sensibles, com ara l’entorn de la llar d’infants, l’escola i la zona del poliesportiu del Pas de la Casa. Malgrat el ministeri va avançar que ho hi havia la intenció d’encarregar més estudis, de moment, el cònsol s’ha compromès a traslladar la petició veïnal a la titular de Medi Ambient, Sílvia Calvó.\nEl cònsol major ha avançat, també, als veïns que el comú ha començat a treballar amb el Govern i FEDA en l’acord per a la construcció de la futura planta de cogeneració i la xarxa de calor associada, que passa per ser la solució definitiva al problema.\nCal recordar, a més, que ara fa uns dies Calvó va remarcar que els vessaments d'hidrocarburs detectats en diverses zones del Pas de la Casa "no són un risc per a la salut".\nLa descontaminació i l'embelliment de la plaça de l'Església del Pas de la Casa són compatibles\nLa contaminació al sòl del Pas de la Casa no suposa un "risc per a la salut"


Batalles en la coalició\nLa vicepresidenta critica les «formes» dels morats i atribueix els xocs en Igualtat a la seva inexperiència\nAnticipa que Casado «està ja en la realitat» i el pacte amb el PP sobre el CGPJ pot ser «imminent»\n18 de de febrer del 2021. 13:11\nL’origen de l’últim xoc, potser el més greu des que es va constituir l’Executiu a principis de l’any passat, té el seu origen en la llei d’igualtat de tracte, registrada pel PSOE al Congrés. Podem no va recolzar aquesta iniciativa, però a més va maniobrar sense èxit perquè ERC i altres aliats tradicionals del Govern votessin en contra i la norma no fos admesa a tràmit. Mai abans havia passat res semblant.\n«Em sembla incoherent. Estar treballant en una legislació LGTBI, i d’altra banda quan s’està fent una legislació sobre no discriminació, que aquest partit no sigui allà em sembla una incoherència. S’està en política per a les coses reals», ha dit Calvo a la cadena SER, al·ludint a les lleis LGTBI i trans del Ministeri d’Igualtat, que també són objecte de discòrdia, amb el departament que dirigeix Irene Montero reclamant que s’aprovin ja i la part socialista del Govern, d’encapçalada per la vicepresidenta primera, deixant clar que encara queda molt treball per fer, perquè hi ha aspectes per canviar.\nPer Calvo, que hi hagi diferents posicions entre els membres d’una coalició és «normal». Però no que s’airegin constantment, com, segons la seva opinió, fa Podem. «Em preocupen més les formes que el fons. El més normal és que tinguem discrepàncies en els continguts. A mi el que em preocupen són les formes», ha insistit. Segons el seu parer, el que és subjacent en aquest enfrontament és la inexperiència dels morats. «Podem és un partit diferent. Tenen una cultura política diferent. El nostre partit es va acostant al segle i mig. Jo no qualifico. És diferent. Tots els quadros del PSOE estem molt acostumats a tenir càrrecs públics», ha dit.\nI és aquesta inexperiència la que explica, segons la vicepresidenta, declaracions com la del portaveu parlamentari dels morats, Pablo Echenique, sobre les manifestacions violentes d’aquests dies a Barcelona i Madrid en contra de l’empresonament del raper Pablo Hasél. «Tot el meu suport als joves antifeixistes que estan demanant justícia i llibertat d’expressió al carrer. Ahir a Barcelona, avui a la Puerta del Sol», ha escrit dimecres Echenique en el seu compte de Twitter.\n«Els que tenim un càrrec públic hem de viure la nostra vida amb certa complexitat. Una cosa és el que tu puguis pensar i una altra és la responsabilitat del teu càrrec. Una cosa és defensar una democràcia exigent amb la llibertat d’expressió i una altra encoratjar una situació en què vam veure ferits i detinguts. Això és inabastable dins de la nostra responsabilitat com càrrecs públics», ha argumentat Calvo, per qui «cap dret es pot defensar ni expressar amb violència». Tot i així, la vicepresidenta ha defensat l’anunciada reforma del Codi Penal, encara sense data, perquè els anomenats delictes d’expressió no comportin penes de presó, una cosa de què es beneficiaria el mateix Hasél. «A Pablo Hasél se li estan aplicant les normes. Es poden canviar, però de moment les hem de complir tots. I això és molt progressista, molt d’esquerres», ha dit.\nEl ‘Rubicó’ de Casado\nCalvo, finalment, s’ha mostrat optimista, ara que han passat les eleccions catalanes, sobre la possibilitat d’un pacte amb el PP per renovar el Consell General del Poder Judicial (CGPJ), que fa més de dos anys que té el mandat caducat. Dimecres passat Pedro Sánchez i Pablo Casado van acostar posicions sobre aquest assumpte en una conversa telefònica.\n«Crec que el senyor Casado ja està en la realitat. Per a Casado, Catalunya va ser un ‘Rubicó’ tremend i una vegada passat tota aquesta recomposició ha de ser imminent», ha assenyalat. De moment, la polèmica, reforma del Consell General del Poder Judicial per rebaixar les majories parlamentàries exigides en la seva renovació i que no sigui necessari el concurs del PP, continua congelada, a l’espera que Casado pacti.\nGovern Podem Carmen Calvo Ministeri d'Igualtat


Infomallorca.net | Espais i monuments naturals : Monument Natural del Torrent de Pareis\n00 - 34 - 971 177 645\nEl torrent de Pareis és un dels llocs més impressionants de Mallorca. Es tracta d’un canó càrstic de més de 3 km de longitud i parets de fins a 200 m, que desemboca a la mar, a una platja de còdols espectacular.\nPer la singularitat, tant biològica com geològica, el torrent de Pareis es declarà monument natural. La zona posseeix una gran varietat de flora i de fauna, amb espècies endèmiques, com ara el ferreret (Alytes muletensis), petit amfibi que habita a punts del torrent inaccessibles.\nJunt a la desembocadura del torrent es troba la petita localitat turística de sa Calobra, on hi ha un port petit, una altra platja, un refugi i alguns serveis turístics.\nEs pot arribar a sa Calobra de dues maneres: per carretera o per mar.\nPer arribar-hi en cotxe s’ha de davallar per la Ma-2141. Es tracta d’una carretera considerada una obra d’enginyeria. Té alguns punts emblemàtics, com l’anomenat «nus de la corbata». El descens no és gaire fàcil, ja que la carretera és molt sinuosa, amb moltes corbes, estreta i amb gran afluència d’autobusos i de ciclistes. No s’hi recomana transitar entre les 13.30 i les 15.00 h, ja que en aquesta hora ascendeixen els autobusos i la circulació és molt complicada.\nUna altra opció és arribar-hi per mar. Des del Port de Sóller surten embarcacions que fan el recorregut vorejant la costa. Les vistes són excepcionals, es pot gaudir dels penya-segats imponents de la serra de Tramuntana. El trajecte dura al voltant d’una hora. És recomanable consultar els horaris uns dies abans.\nL’excursió del descens del torrent de Pareis es considera una de les més espectaculars de l’illa, però també una de les més perilloses. No s’ha de fer si no es posseeix experiència en muntanya i es fa acompanyat per una persona que conegui les dificultats del torrent.


1167 lectures 2 comentaris\t Enviar l'article\nEl Principat segueix encallat en cercar la solució a l’atzucac de la composició de la nova Mesa del Parlament i el nou Govern. Com saben, la màxima dificultat, a hores d’ara, és la situació dels empresonats i dels exiliats, ja que la majoria independentista existeix, però no pot sumar si l’Estat no afluixa. I tot apunta a què l’Estat no afluixarà. Junqueras ha de declarar una altra vegada el dia 4, però la voluntat del Suprem és que segueixi a dins. ERC ha estat notificada i, com sempre, qui surt perdent és novament la separació de poders. Llegir-ne més\n1340 lectures 2 comentaris\t Enviar l'article


La penya Tot Per L'Aire prepara una nit de swing per a dissabte\nPer a la nit de demà, 2 de juliol, la penya festera Tot Per L’Aire prepara la «primera festa swing de Godella». Serà als jardins de Villa Eugenia, a partir de les 21 hores, moment en el qual s’obriran les portes perquè el públic es prepare, segons afirmen els organitzadors, per a «cremar les sabates ballant amb Undermoon Swing Band». Després de passar per reconeguts escenaris i festivals d’Espanya, la\nValència Extra visita Godella per a parlar amb la seua alcaldessa Eva Sanchis\nGodella és un dels pobles amb una intensa agenda cultural. València Extra ha visitat el poble i ha parlat amb la seua alcaldessa Eva Sanchis. Amb ella, hem fet balanç de les primeres mesures del primer any del consistori, del canvi de les relacions amb la Generalitat Valenciana i com no, de la prohibició de les festes amb bous al carrer al poble. De fet, va ser el primer municipi\n29/6/2016 - Àlex Ladrón de Guevara\nEl director general d’Ordenació del Territori, Urbanisme i Paisatge, Lluís Ferrando, acompanyat pel subdirector d’Ordenació del Territori i Paisatge, Vicente Doménech, ha presentat en el Teatre Capitolio de Godella el Pla d’Acció Territorial (PAT) de l’Horta i l’Avantprojecte de Llei que l’acompanya, dins del procés de participació pública i divulgació que la Conselleria de Vivenda, Obres Públiques i Vertebració del Territori està duent a terme en els municipis d’esta comarca,\nEl director gerent de Ferrocarrils de la Generalitat Valenciana (FGV) , Ángel García de la Bandera, i l’alcaldessa de Godella, Eva Sanchis i Bargues, s’han reunit per a analitzar distintes qüestions relacionades amb les instal·lacions de Metrovalencia en el municipi i del servici que presta. En la trobada, celebrat en la seu de FGV en València Sud, s’han estudiat diferents alternatives per a millorar l’evacuació d’aigües pluvials de les vies\nLa regidoria de Benestar Social i Desenvolupament Local, en col·laboració amb l’Associació de Comerciants de Godella, enguany ha decidit posar en marxa la primera Setmana del Comerç, que se celebrarà des del divendres 10 fins al dissabte 18 de juny. Aquesta ambiciosa iniciativa arriba impulsada «per la necessitat d’apostar decididament per un sector al qual la crisi ha colpejat com a pocs altres, però que és capaç de brindar al


La cirera, la fruita estiuenca per excel·lència | Som de Mercat\nActiu 22 jul., 2021 Per Antena Local\nUna de les fruites estiuenques per excel·lència són les cireres. Aquesta fruita estacional, de color intens i amb pinyol, és atractiva tant per la seva estètica com pel seu gust. Dolça, carnosa i refrescant, té molts nutrients i un poder antioxidant que genera molts beneficis per la nostra salut.\nLa cirera és el fruit del cirerer, un arbre de la mateixa família botànica que fruites com el préssec, la pruna i l’albercoc. El punt òptim per menjar-les és quan tenen un punt granat intens, un tret que significa que tenen la dolçor adequada i els nutrients més concentrats. Si fem un repàs als seus orígens, la paraula cirera prové de Cerasonte, una ciutat italiana amb gran presència de cirerers, i és originària de l’Orient Mitjà, però plantada i consumida arreu del món i aclimatada a diferents climes. Com a comarques productores d’aquesta fruita a Catalunya destaquen el Baix Llobregat, l’Alt Empordà, el Segrià i l’Alt Camp.\nÉs una fruita que conté moltes propietats beneficioses per l’organisme, fet que contrasta amb el seu diminut tamany. Com pot una fruita tan petita ser tan beneficiosa? La cirera té poques calories i una gran quantitat d’aigua, per això és tan idònia per èpoques caloroses. És antioxidant i rica en fibra, que ajuda a regular el trànsit intestinal. Per si no ho sabies, la cirera preveu també la pèrdua de memòria, per la qual cosa es pot convertir en el teu aliat en èpoques d'exàmens!\nA més a més, conté hidrats, sucre, vitamines A i C; minerals com el potassi, el calci o el ferro; i melatonina, que regula els cicles del son i l'estrès. Així que ja ho saps, si et costa dormir, un grapat de cireres a l’hora de sopar t’ajudaran a dormir com un tronc.\nSabies que de la cirera ho podem aprofitar gairebé tot? Com a consell, no tiris les tiges, ja que si les deixem assecar, ens podrem fer unes infusions amb un gran sabor. La quantitat ideal serien uns 40 grams per cada 200 ml d’aigua.\nCom totes les fruites, se li pot treure partit en nombroses receptes i plats com amanides, salses, confitures, pastissos, melmelada, conserves, gelats o còctels. T’animes a preparar les receptes que ens proposen des de la revista Cuina? Un gaspatxo de cireres, el dorayaki de Sakura, una créme brûlée amb cireres o cireres farcides de mascarpone amb sopa de nespres? Bon profit!\ncirera fruita estiu receptes